ຜູ້​ເຊື່ອ​ໃຈ ທ່ານນາງ Clinton ຈະໃຫ້ການ ຕໍ່ກຳມະການ ສະພາຕ່ຳ ເລື້ອງ emails ສ່ວນຕົວ
ທ່ານ Blumenthal ຈະ​​ໃຫ້​ການ ຕໍ່​ກຳມະການດັ່ງກ່າວ ທີ່ສືບສວນ​ເລື້ອງ Benghazi ​ກ່ຽວ​ກັບ ຂໍ້ຄວາມ​ຕ່າງໆ​ຢູ່ໃນ emails ທີ່​ຜູ້ກ່ຽວ​ ໄດ້​ສົ່ງ​ເຖິງທ່ານ​ນາງ Clinton.
ຜູ້ທີ່ໄວ້ເນື້ອເຊື່ອໃຈ ມາແຕ່ດົນນານຄົນນຶ່ງ ຂອງທ່ານນາງ Hillary Clinton ອະດີດລັດຖະມົນຕີຕ່າງປະເທດ ສະຫະລັດ ຈະໃຫ້ການ ຕໍ່ ຄະນະກຳມະການພິເສດ ຂອງລັດຖະສະພາ ທີ່ທຳການສືບ ສວນສອບສວນ ເຫດການໂຈມຕີກົງສຸນສະຫະລັດ ໃນເມືອງ Benghazi ປະເທດລີເບຍ ເມື່ອປີ 2012 ທ່ານ Sidney Blumenthal ຈະໃຫ້ການແບບປິດລັບ ຕໍ່ຄະນະ ກຳມະການພິເສດຂອງສະພາຕ່ຳ ສືບສວນເລື້ອງ Benghazi ກ່ຽວກັບ ຂໍ້ຄວາມຕ່າງໆຢູ່ໃນ emails ທີ່ຜູ້ກ່ຽວໄດ້ສົ່ງເຖິງ ທ່ານ ນາງ Clinton ລາຍງານສະຖານະການ ໃນປະເທດລີເບຍ ຫຼັງ ຈາກການໂຄ່ນລົ້ມຈອມຜະເດັດການ Moammar Gadhafi ທີ່ ປົກຄອງມາເປັນເວລາດົນນານ ເມື່ອປີ 2011 ນັ້ນ ທ່ານ Blumenthal ມີຄວາມໃກ້ຊິດກັບທ່ານນາງ Clinton ແລະ ອະດີດປະທານາທິບໍດີ Bill Clinton ສາມີຂອງທ່ານນາງອີກດ້ວຍ ທີ່ທ່ານ Blumenthal ເຄີຍຮັບໃຊ້ເປັນທີ່ປຶກສາໃຫ້ທ່ານ Clinton ໃນລະຫວ່າງລັດຖະບານຂອງທ່ານນັ້ນ ທ່ານ Blumenthal ໄດ້ສົ່ງອີແມລຫຼາຍຄັ້ງ ໄປຫາອີແມລສ່ວນຕົວຂອງທ່ານນາງ Clinton ທີ່ໄດ້ນຳໃຊ້ໃນລະຫວ່າງເປັນລັດຖະມົນຕີຕ່າງປະເທດ ຢູ່ນັ້ນ ເຊິ່ງເປັນຂັ້ນຕອນທີ່ນຳໄປສູ່ ການຕຳນິຕິຕຽນຢ່າງກວ້າງຂວາງ ແລະ ຖືກກ່າວຫາວ່າ ທ່ານນາງ ປົກປິດຂໍ້ມູນນັ້ນເອງ ທ່ານ Blumenthal ໄດ້ສົ່ງມອບອີແມລດັ່ງກ່າວໃຫ້ແກ່ຄະນະກຳມະການ ເມື່ອອາທິດ ແລ້ວນີ້ ໃນການຕອບສະໜອງ ຕໍ່ຄຳສັ່ງຂອງສານ ອີແມລຈຳພວກນີ້ ບໍ່ໍລວມຢູ່ໃນຈຳນວນ ອີແມລຫຼາຍຮ້ອຍສະບັບທີ່ກ່ຽວພັນກັບການໂຈມຕີ ຢູ່ເມືອງ Benghazi ທີ່ກະຊວງການ ຕ່າງປະເທດ ໄດ້ສົ່ງມອບໃຫ້ຄະນະກຳມະການສະພາຕ່ຳ ເມື່ອຕົ້ນປີນີ້ ການ ໂຈມຕີກົງສຸນສະຫະລັດໃນເມືອງ Benghazi ໄດ້ເຮັດໃຫ້ຊາວອາເມຣິກັນສີ່ຄົນ ເສຍຊີວິດ ລວມທັງ ເອກອັກຄະລັດຖະທູດ ປະຈຳລີເບຍ ທ່ານ Christopher Stevens ທ່ານນາງ Clinton ເຊິ່ງເປັນຜູ້ມີຄະແນນນຳໜ້າ ໃນການທີ່ຈະຖືກແຕ່ງຕັ້ງ ໃຫ້ເປັນຜູ້ຕາງໜ້າພັກເດໂມແຄຣັດ ໃນການເລືອກຕັ້ງປະທານາທິບໍດີ ສະຫະລັດ ປີ 2016 ໄດ້ຍອມຮັບວ່າ ໄດ້ນຳໃຊ້ຜູ້ໃຫ້ບໍລິການດ້ານອີແມລ ທີ່ເປັນເອກະຊົນ ແລະ ໃຊ້ທີ່ຢູ່ອີແມລສ່ວນຕົວ ໃນລະຫວ່າງປະຕິບັດໜ້າທີ່ ເປັນລັດຖະມົນຕີຕ່າງປະເທດ ແຕ່ປີ 2009 ຫາ 2013